《送越倅胡郎中入京》
宋代·华镇

雄镇扬州域，前闻越绝灵。天文直牛女，地势压沧溟。

霸业虽陈直，王图乃旧经。遗风终朴素，弥世慎仪刑。

纡绶皆英彀，乘轩尽德馨。迄今无僭滥，自古底安宁。

硕德居华旦，清资应列星。司城新进秩，别乘旧扬軨。

妙誉高藩翰，嘉名蔼阙廷。自堪剖符竹，犹此驾箳篂。

裨替无遗恨，平反得所听。威仪严肃穆，文雅焕青荧。

裁决真穿缟，经纶甚建瓴。属城尝乏守，茂绩可书屏。

完士终何感，丹心独愿铭。沦埋脱吴阪，知赏谬柯亭。

述业知晞骥，多闻愧识鼮。成风非匠石，合舞谢庖丁。

滥拟窥场藿，叨曾食野苹。禹门俄暴鬣，陶梦辄摧翎。

捧檄终堪喜，弹冠讵可停。未能餐沆瀣，安敢卧清泠。

山薮容樗栎，川河纳渭泾。不教长在涧，还许预充庭。

破竹期迎刃，提刀更发硎。有缘重奋迅，何虑复伶俜。

稳步封崤底，长驱过井陉。旋瞻丹阙凤，密觏宝阶蓂。

先哲犹嘲白，微才乃拾青。既沾新籍桂，无负故囊萤。

寒谷逢阳律，幽姿得震霆。心诚期秉石，踪直免如萍。

矩范兹亲觌，徽音此窃聆。执鞭欣有自，整驾恨难扃。

杯水遮雕辔，壶浆拥彩舲。鸣钲发兰沚，叠鼓起蘋汀。

庞骥虽云展，黄陂未易形。虔刀方电发，孔榻任尘冥。

伫见宵人伏，行观病者醒。驰心逐旌旆，引领瞩郊坰。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。